A KÖZSZOLGÁLATI TÖRVÉNYSZÉK ÍTÉLETE
(második tanács)
2009. szeptember 24.
F‑36/08. sz. ügy
Arno Schell
kontra
az Európai Közösségek Bizottsága
„Közszolgálat – Tisztviselők – Előléptetés – Elsőbbségi pontok főigazgatók általi juttatása – A 2007. évi előléptetési időszak”
Tárgy: Az EK 236. cikk és az EA 152. cikk alapján benyújtott kereset, amelyben A. Schell a 2006. január 1‑je és 2006. december 31.
közötti időszakra vonatkozó szakmai előmeneteli jelentésének, valamint a főigazgató által a 2007. évi előléptetési időszakra
nézve az elsőbbségi pontok juttatására vonatkozóan tett alakszerű szándéknyilatkozatnak a megsemmisítését kéri.
Határozat: A Közszolgálati Törvényszék a keresetet elutasítja. A Közszolgálati Törvényszék a felperest kötelezi a költségek viselésére.
Összefoglaló
Tisztviselők – Értékelés – Szakmai előmeneteli jelentés
(Személyzeti szabályzat, 43. és 45. cikk)
A személyzeti szabályzat 43. cikkének a Bizottság által elfogadott általános végrehajtási rendelkezései 8. cikkének (7) bekezdéséből
nem vezethető le az adminisztrációt terhelő azon kötelezettség, hogy a tisztviselők előmeneteli jelentésének elkészítéséhez
el kellene végezni az értékelt tisztviselők összehasonlító vizsgálatát. Az említett rendelkezést ugyanis összefüggéseiben
kell vizsgálni. Mindenekelőtt, noha a személyzeti szabályzat 43. cikke előírja, hogy előmeneteli jelentés formájában legalább
kétévente értékelni kell minden egyes tisztviselő alkalmasságát, teljesítményét és a feladatok teljesítése során tanúsított
magatartását, az említett személyzeti szabályzat azt nem írja elő, hogy ezen értékelésnek összehasonlításon kell alapulnia,
mint a 45. cikk esetében. Éppen ellenkezőleg, az említett általános végrehajtási rendelkezések 8. cikkének (5) bekezdése szerint
a „Teljesítmény” rovat tekintetében az értékelés minden egyes tisztviselő esetében a saját elérendő céljaira tekintettel történik.
Emellett az említett általános végrehajtási rendelkezések 8. cikke (7) bekezdésének első albekezdésében említett vizsgálat
a második albekezdésben említett egyeztetés előfeltétele, melynek célja annak biztosítása, hogy az értékelés során minden
egyes főigazgatóságon koherens módon történik az érdemek értékelése. A fentiekből következik, hogy az említett általános végrehajtási
rendelkezések 8. cikke (7) bekezdésének első albekezdésében szereplő, az érdemek összehasonlítására való utalást úgy kell
érteni, mint amely az értékelés koherenciájának vizsgálatát lehetővé tevő tényezőre vonatkozik, és nem azt jelenti, hogy az
előmeneteli jelentéseket csupán a tisztviselők érdemeinek összehasonlítását követően lehet elkészíteni.
(lásd a 37–39. és 41. pontot)
Hivatkozás:
a Közszolgálati Törvényszék F‑42/06. sz., Sundholm kontra Bizottság ügyben 2007. december 13‑án hozott ítéletének 31. pontja
(EBHT‑KSZ I‑A‑0000. o. és II‑A‑0000. o.).